Τηνιακό κατσικάκι ασπρογιάχνι με πατάτες τηγανητές
Τηνιακό κατσικάκι ασπρογιάχνι σιγομαγειρεμένο, με πατάτες τηγανητές που θα κάνει και τους πιο απαιτητικούς να γλείφουν τα δάχτυλα τους.
2 κιλά κατσικάκι (μπούτι+σπάλα)με το κόκαλο, σε μερίδες , 3 κουτ. σούπας αλεύρι για όλες τις χρήσεις, χυμός από 2 λεμόνια, 1 κουτ. σούπας ρίγανη φρέσκια ή 1 κουτ. γλυκού ξερή, 1 κουτ. σούπας θυμάρι φρέσκο ή 1 κουτ. γλυκού ξερό, 250 ml ελαιόλαδο, αλάτι, φρεσκοτριμμένο πιπέρι, 1 κιλό πατάτες μικρές, με τη φλούδα τους, καλά πλυμένες, άφθονο ελαιόλαδο, για το τηγάνι, 1 κουτ. σούπας ρίγανη ξερή, αλάτι
Για το Τηνιακό κατσικάκι ασπρογιάχνι με πατάτες τηγανητές, πλένουμε καλά τα κομμάτια του κατσικιού και τα βάζουμε για 15 λεπτά σε μεγάλη λεκάνη με κρύο νερό που να τα καλύπτει καλά, έτσι ώστε να φύγει το αίμα. Τα ξεπλένουμε και τα αφήνουμε για μερικά λεπτά σε σουρωτήρι, για να φύγουν τα πολλά υγρά.Σε μια μεγάλη κατσαρόλα ζεσταίνουμε σε χαμηλή φωτιά το ελαιόλαδο και αχνίζουμε το κατσίκι με κλειστό καπάκι για περίπου 40 λεπτά. Δεν θέλουμε το κρέας να ροδίσει πολύ, αλλά να κρατήσει τα υγρά του και να «βράσει» μέσα σε αυτά - εξ ου και «ασπρογιάχνι». Προσθέτουμε ζεστό νερό τόσο ώστε να καλύπτει το κρέας και σιγοβράζουμε για περίπου 45 λεπτά, μέχρι να μαλακώσει το κρέας (αν είναι πολύ τρυφερό, μπορεί να χρειαστεί λιγότερο χρόνο).Ζεσταίνουμε καλά ένα σκέτο αντικολλητικό τηγάνι και ρίχνουμε το αλεύρι. Το αφήνουμε να καβουρδιστεί για 4-5 λεπτά, ανακατεύοντας συχνά, μέχρι να πάρει ανοιχτό καστανό χρώμα και να σκορπίσει ένα ευχάριστο άρωμα. Ρίχνουμε στην κατσαρόλα το καβουρδισμένο αλεύρι, ανακατεύουμε και μαγειρεύουμε για λίγα λεπτά, μέχρι να χυλώσει η σάλτσα. Προσθέτουμε το θυμάρι, τη ρίγανη και αλατοπίπερο.Βράζουμε τις πατάτες σε άφθονο αλατισμένο νερό για περίπου 25 λεπτά, μέχρι να μαλακώσουν, και τις στραγγίζουμε καλά. Τις κόβουμε σε χοντρά κομμάτια και τηγανίζουμε, σε δόσεις, σε ένα βαθύ σκεύος με μπόλικο ελαιόλαδο, μέχρι να πάρουν χρυσαφένιο χρώμα. Στραγγίζουμε σε χαρτί κουζίνας, βάζουμε σε μεγάλο μπολ, περιχύνουμε με λίγο από το ζουμί της κατσαρόλας, ρίχνουμε αλάτι και ρίγανη και ανακατεύουμε απαλά.Σερβίρουμε το κατσικάκι με το ζουμί του και συνοδεύουμε με τις αρτυμένες τηγανητές πατάτες.
Κατσίκι,Πατάτες,Πάσχα